b"\n_START_ARTICLE_\nDisc de marcar\n_START_PARAGRAPH_\nEl  disc de marcar  \xc3\xa9s un dispositiu mec\xc3\xa0nic de qu\xc3\xa8 estan dotats determinats tipus de tel\xc3\xa8fons antics per a la Marcaci\xc3\xb3 per impulsos.\n_START_SECTION_\nDescripci\xc3\xb3\n_START_PARAGRAPH_\nConsisteix en un disc giratori prove\xc3\xaft de deu forats numerats del 0 al 9 en els que l'usuari introdueix el dit per fer girar el disc fins a un l\xc3\xadmit. Assolit aquest l\xc3\xadmit, s'allibera el disc que retrocedeix per l'acci\xc3\xb3 d'una molla helico\xc3\xafdal situada al voltant de l'eix de gir, fins que el disc torna a la seva posici\xc3\xb3 original. La culminaci\xc3\xb3 d'aquest procediment equival a marcar una de les xifres del n\xc3\xbamero telef\xc3\xb2nic prement un bot\xc3\xb3, en els tel\xc3\xa8fons de botons. Un n\xc3\xbamero telef\xc3\xb2nic complet es marca repetint el mateix procediment amb cada xifra que el compon, sempre deixant que, marcada una xifra, el disc retorni a la posici\xc3\xb3 inicial, abans de marcar la seg\xc3\xbcent._NEWLINE_En aquest moviment de retroc\xc3\xa9s, mitjan\xc3\xa7ant una lleva, es produeix l'obertura i tancament de la l\xc3\xadnia telef\xc3\xb2nica, tamb\xc3\xa9 anomenada bucle local o d'abonat, un n\xc3\xbamero de vegades igual al d\xc3\xadgit marcat (el 0 origina 10 impulsos). Aquestes obertures i tancaments del bucle s\xc3\xb3n detectats i registrats per la central telef\xc3\xb2nica i donen lloc a l'accionament dels dispositius de selecci\xc3\xb3 pertinents per tal d'enlla\xc3\xa7ar a l'usuari que truca amb el destinatari._NEWLINE_La pe\xc3\xa7a girat\xc3\xb2ria en la qual s'introdueix el dit es denomina car\xc3\xa0tula. Algunes car\xc3\xa0tules de disc incorporen un porta-etiquetes dins del qual hi ha inserit un cart\xc3\xb3, que queda a la vista, i sobre el qual l'abonat al servei telef\xc3\xb2nic pot anotar el seu n\xc3\xbamero de tel\xc3\xa8fon."